**РЕШЕНИЕ № ПВ – 67 – ПР/2016 год.**

**за преценяване на необходимостта от извършване на оценка на въздействието върху околната среда**

**На основание**: чл.93, ал.1 и ал.5 от Закона за опазване на околната среда (ЗООС); чл.7 ал.1 и чл.8, ал.1 от *Наредбата за условията и реда за извършване на оценка на въздействието върху околната среда* (Наредба за ОВОС), чл.31, ал.4 и ал.6 от Закона за биологичното разнообразие (ЗБР); чл.40, ал.3 и ал.4, във връзка с чл.2, ал.1, т.1 от *Наредбата за условията и реда на извършване на оценка за съвместимостта на планове, програми, проекти и инвестиционни предложения с предмета и целите на опазване на защитените зони* (Наредба за ОС), представена писмена документация от Възложителя по Приложение № 2 към чл.6 от Наредбата за ОВОС и по чл.10, ал.1 и ал.2 от Наредбата за ОС, становища от РЗИ Пловдив

**Р Е Ш И Х**

**да не се извършва** оценка на въздействието върху околната среда за **инвестиционно предложение**: **„Изграждане на хотел“,** което няма вероятност да окаже значително отрицателно въздействие върху природни местообитания, популации и местообитания на видове, предмет на опазване в защитени зони.

**Местоположение:** имот с №129105, с. Старосел, община Хисаря

**Възложител: „Старосел инвест груп” ООД,**

**Характеристика на инвестиционното предложение:**

Инвестиционното предложение предвижда изграждане на хотел, включващ изграждане на 100-120 броя стаи, 3-4 апартамента, басейни, зона за почивка и релакс, ресторант, конферентна зала, полуподземно паркиране, фоайе, офис, рецепция, бар. Предвиденото застрояване е със следните технически параметри: височина на застрояване 15м, плътност на застрояване – максимум 80% и площ за озеленяване минимум 20%. Сградата се предвижда да е с монолитна конструкция със стоманобетонови основи.

Инвестиционното предложение ще се реализира в имот с №129105, с. Старосел, община Хисаря, с обща площ 9.084 дка и начин на трайно ползване „нива“.

Реализирането на инвестиционното предложение не е свързано с необходимост от изграждане на нови пътища, имота, граничи със съществуващ полски път. Захранването с питейна вода ще се реализира от съществуващ външен водопровод (собственост на „Балкантабако“ ЕООД), след изпълнение на необходимите връзки.

Отпадъчните битово-фекални ще се включат в канализационна мрежа (собственост на „Балкантабако“ ЕООД), минаваща в близост до имота, посредством изграждане на канализационно отклонение.

Електроснабдяването на обекта ще се осъществи от съществуваща подземна КЛ 20KV

и/или съществуващ трафопост.

За присъединяването към наличните ВиК съоръжения и ел. захранване, собственост на „Балкантабако“ ЕООД има представено споразумение между възложителя на инвестиционното предложение и „Балкантабако“ ЕООД, от което става видно, че се разрешава присъединяването към наличните инфраструктурни мрежи.

Инвестиционното предложение попада в обхвата на т.12, буква „в” от Приложение № 2 на *Закона за опазване на околната среда* (ДВ бр.91 /2002 год.) и чл.2, ал.1, т. 1 от Наредбата за ОС. Съгласно разпоредбата на чл.93, ал.1, т.1 от ЗООС инвестиционното предложение подлежи на процедура по преценяване на необходимостта от извършване на ОВОС.

Имот №129105, с. Старосел, не попада в границите на защитени зони от мрежата „НАТУРА 2000” и в защитени територии, съгласно *Закона за защитените територии.* Най-близо до местоположението на предвиденото за реализиране инвестиционно предложение са защитени зони BG0001389 „Средна гора” за опазване на природните местообитания и на дивата флора и фауна, и BG0002054 „Средна гора” за опазване на дивите птици, обявена със заповед №РД-273/03.03.2012г. (ДВ, бр.32/2012г.) на Министъра на околната среда и водите.

Инвестиционното предложение подлежи на оценка за съвместимостта му с предмета и целите на опазване на защитените зони по реда на чл. 31 ал.4 във връзка с ал.1 от *Закона за биологичното разнообразие.*

След преглед на представената информация и на основание чл.40, ал.3 от Наредбата по ОС, въз основа на критериите по чл. 16 от нея е извършена преценка за вероятната степен на отрицателно въздействие, според която, предвид местоположението, характера и мащаба на инвестиционното предложение, реализацията му няма вероятност да окаже значително отрицателно въздействие върху природни местообитания, популации и местообитания на видове, предмет на опазване в защитените зони.

**мотиви:**

**I. Характеристика на предлаганото строителство, дейности, технологии: обем, производителност, мащабност, взаимовръзка и кумулиране с други предложения, ползване на природни ресурси, генерирани отпадъци, замърсяване и дискомфорт на околната среда, както и риск от инциденти.**

Инвестиционното предложение предвижда изграждане на хотел, чрез прилагане на стандартни методи на строително-монтажни дейности, като не се очакват значителни отрицателни въздействия върху компонентите на околната среда.

* Всички дейности, по време на строителството на обекта, ще се осъществяват в границите на предвидената за реализация територия, не се налага използване на допълнителни площи за извършване на дейности по време на строителството.
* Отпадъчните битово-фекални води, ще се включат в канализационна мрежа. Не се предвижда заустване на отпадъчни води в повърхностен воден обект. Предвид това не се очаква замърсяване на компонент води.
* По време на строителните дейности ще се генерират различни по вид и количество отпадъци. Организацията по събирането и извозването на отпадъците от различно естество по време на строителството и експлоатацията, ще се извършва, съобразно нормативните изисквания на *Закона за управление на отпадъците.*
* Дискомфорт за околната среда е вероятен по време на строителните дейности, свързан предимно с повишени нива на шум и прах, който дискомфорт ще бъде локален временен в рамките на разглежданата площадка.
* При нормално изпълнение и спазване на всички изисквания за експлоатация на обекта, рискът от инциденти ще е минимален.

**II. Местоположение в това число чувствителност на средата, съществуващото ползване на земята, относително наличие на подходящи територии, качеството и регенеративната способност на природните ресурси в района:**

* В резултат от реализирането на инвестиционното предложение и последващата експлоатация, не се очаква нарушаване на качествата и регенеративната способност на природните ресурси в района.

**III. Способността за асимилация на екосистемата в естествената околна среда**:

* Инвестиционното предложение ще бъде реализирано извън границите на защитени зони от Мрежата „НАТУРА 2000“, поради което с реализацията му не се очаква пряко унищожаване, увреждане или влошаване състоянието на видовете, предмет на опазване в най-близките защитени зони BG0001389 „Средна гора” и BG0002054 „Средна гора”, както и фрагментиране на природните местообитания и местообитания на видове, предмет на опазване.
* Площта на имота е достатъчна за изграждане на обекта и не се налага да бъдат използвани допълнителни площи извън наличната площ на имота – 9,084 дка., както и изграждане на нова пътна инфраструктура. Предвид това, както и поради отдалечеността от защитените зони, няма вероятност реализацията му да доведе до безпокойство на видовете, предмет на опазване в защитените зони и до намаляване на благоприятното им природозащитно състояние.
* Реализирането на инвестиционното предложение не предполага генериране на емисии и отпадъци във вид и количества, които могат да окажат значително отрицателно въздействие върху защитените зони и нейните елементи.

**IV. Характеристика на потенциалните въздействия - териториален обхват, засегнато население, включително трансгранични въздействия, същност, големина, комплексност, вероятност, продължителност, честота, обратимост**:

* Териториалният обхват на въздействие, в резултат на реализиране на инвестиционното предложение е ограничен и локален в рамките на разглежданата площадка, а именно имот с №129105, с. Старосел. Предвид естеството на дейността предвидена в инвестиционното предложение, въздействията могат да се определят като локални, временни и обратими.
* Строителната площадка ще бъде ограничена по размер. Организацията и технологията на строителните работи при изграждането на бъдещият хотел, ще бъде съобразена с теренните условия и връзката с останалите инфраструктурни обекти.
* С писмо изх. № 3627/08.06.2016 г. РЗИ - Пловдив е определила, че при спазване на нормативното законодателство и здравословните и безопасни условия на труд не се очаква да възникне здравен риск.
* От строителството както и от последващата експлоатация на инвестиционното предложение не се очаква да има трансгранични въздействия.

**V. Обществен интерес към предложението за строителство, дейности или технологии :**

Осигурен е обществен достъп до информацията по приложение № 2 по реда на чл.6, ал.9 и ал.10 от Наредбата за ОВОС. С писмо изх. № 32-00-40/25.05.2016г. Община Хисаря и писмо изх. № 229/31.05.2016г. кметство с. Старосел, уведомяват РИОСВ-Пловдив за липсата на възражения относно инвестиционното предложение.

Към момента на издаване на настоящото решение в РИОСВ Пловдив не са изразени устно или депозирани писмено жалби, възражения и становища срещу реализацията на инвестиционното предложение.

**Настоящото Решение се отнася само за конкретно заявеното предложение и в посочения капацитет**.

**Решението не отменя задълженията на Възложителя за изпълнение на изискванията на Закона за опазване на околната среда и други специални закони и подзаконови нормативни актове и не може да служи като основание за отпадане на отговорността съгласно действащата нормативна уредба.**

**При промяна на инвестиционното предложение, на Възложителя или на някои от обстоятелствата, при които е било издадено настоящето Решение, Възложителят /новият Възложител/ трябва да уведоми РИОСВ гр. Пловдив до 14 дни след настъпване на измененията.**

**Настоящото Решение губи правно действие, ако в срок 5 години от датата на влизането му в сила не е започнало осъществяването на инвестиционното предложение.**

**Решението може да бъде обжалвано чрез РИОСВ-Пловдив пред Министъра на околната среда и водите и/или Административен съд–Пловдив в 14-дневен срок от съобщаването му на заинтересованите лица и организации по реда на Административнопроцесуалния кодекс.**

**Доц. Стефан Шилев 27.06.2016г.**

*Директор на РИОСВ - Пловдив*